กรมฝนหลวงฯ ช่วยเหลือพื้นที่การเกษตรพร้อมยับยั้งและบรรเทาความรุนแรงของพายุลูกเห็บ บริเวณ จ.สุรินทร์ และ จ.ศรีสะเกษ
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า กรมฝนหลวงฯ มีหน่วยปฏิบัติการฝนหลวง 13 หน่วยกระจายอยู่ทั่วภูมิภาคของประเทศ เพื่อช่วยเหลือพี่น้องประชาชนบรรเทาปัญหาภัยแล้ง ตลอดจนข้อมูลสถานการณ์น้ำในแหล่งน้ำ ต่างๆ ซึ่งวานนี้(20 พค) หน่วยปฏิบัติการฝนหลวง จังหวัดพิษณุโลก ขึ้นบินปฏิบัติฝนหลวงยับยั้งและบรรเทาความรุนแรงของพายุลูกเห็บในพื้นที่จังหวัดสุรินทร์และจังหวัดศรีสะเกษ หลังปฏิบัติการพบว่ามีฝนตกเล็กน้อยและไม่พบรายงานลูกเห็บตกในพื้นที่สำหรับวันนี้ (21 พ.ค.64) ได้ขึ้นบินปฏิบัติการ 7 หน่วยฯ ช่วยเหลือพื้นที่การเกษตรและพื้นที่ลุ่มรับน้ำเขื่อนต่างๆ ทั้งหน่วยฯ จังหวัดเชียงใหม่ ตาก กาญจนบุรี ลพบุรี อุดรธานี อุบลราชธานี และจังหวัดนครราชสีมา ขณะที่อีก 6 หน่วยปฏิบัติการฝนหลวง จะติดตามสภาพอากาศตลอดทั้งวัน หากสภาพอากาศมีการเปลี่ยนแปลงเข้าเงื่อนไขการปฏิบัติการฝนหลวง จะขึ้นบินปฏิบัติการฝนหลวงช่วยเหลือพื้นที่เป้าหมายทันที